UDHËZIM
Nr. 3918, datë 18.7.2017

PËR DISA NDRYSHIME DHE SHTESA NЁ UDHËZIMIN NR. 5627, DATË 18.11.2016, “PЁR PËRCAKTIMIN E KRITEREVE, RREGULLAVE DHE DOKUMENTACIONIT
PËR LËSHIMIN E LICENCAVE DHE CERTIFIKATAVE PËR USHTRIMIN E VEPRIMTARISË NË TRANSPORTIN RRUGOR TË UDHËTARËVE BRENDA
VENDIT”

Në zbatim të nenit 102, pika 4 të Kushtetutës së Republikës së Shqipërisë, neneve 5 dhe 17 të ligjit nr. 8308, datë 18.3.1998, “Për transportet rrugore”, të ndryshuar,

UDHËZOJ:

Në  udhëzimin  nr.  5627,  datë  18.11.2016,  “Për  përcaktimin  e  kritereve,  rregullave  dhe dokumentacionit  për  lëshimin  e  licencave  dhe  certifikatave  për  ushtrimin  e  veprimtarisë  në
transportin rrugor të udhëtarëve brenda vendit”, bëhen ndryshimet dhe shtesat si më poshtë: Neni 1
Në hyrje të udhëzimit, togfjalëshi “në zbatim të nenit 84, pika 5”, zëvendësohet me togfjalëshin
“në zbatim të nenit 84, pika 4”.

Neni 2

Në nenin 8, pas pikës 3, shtohet pika 3.1 me këtë përmbajtje:
“3.1. Përjashtimisht nga përcaktimet e pikës 3 të këtij neni, licencat për shërbimin e rregullt në transportin ndërqytetës të  udhëtarëve, për  linjat e  përcaktuara në aneksin 2  të  këtij udhëzimi,
lëshohen nga bashkitë përkatëse”.

Neni 3

Në nenin 14, pas paragrafit të parë të pikës 1, shtohet paragrafi me këtë përmbajtje: “Transportuesit  që  kryejnë  transport  të  rregullt  udhëtarësh,  në  linjë  me  itinerare  dhe
vendqëndrime të pandryshuara konform licencës së lëshuar për këtë qëllim e ofrojnë këtë shërbim kundrejt “Rregullores së udhëtimit” sipas udhëzimit nr. 1649, datë 16.8.1999, “Mbi plotësimin e disa
kushteve të veçanta në transportin rrugor të udhëtarëve”, të ndryshuar”.

Neni 4

Pika 2 e nenit 17 riformulohet si më poshtë:
“2.  Afati  i  vlefshmërisë së  certifikatave për  autobusët e  shërbimit qytetës, rrethqytetës dhe
ndërqytetës është nga 1 deri në 5 vjet”.

Neni 5

Pika 2 e nenit 20 riformulohet si më poshtë:
“2. Në rastin e shërbimeve të rregullta të specializuara referuar, si dokumente kontrolli në rrugë, të cilat duhet të mbahen në mjet, janë: licenca, certifikata përkatëse e mjetit, si dhe kontrata ndërmjet
subjektit dhe organizatorit të transportit dhe lista e udhëtarëve. Udhëtarët duhet të jenë punonjës të ndërmarrjes ose nxënës të institucionit shkollor”.

Neni 6

Pika 6 e nenit 23 riformulohet si më poshtë:

“6. Mbajtësi i licencës, pas pagesës së çdo udhëtari që përdor këtë shërbim, është i detyruar të pajisë atë me biletë ose faturë si provë e ekzistencës së një kontrate mes tyre. Mosrespektimi i kësaj
dispozite dënohet me masë administrative sipas neneve 10, 68 dhe 71 të ligjit nr. 8308, datë
18.3.1998, “Për transportet rrugore”, të ndryshuar”.

Neni 7

Modeli  nr.  306 i  librit  të  udhëtimit për  shërbimet e  rastit  të  udhëtarëve brenda  vendit,  të udhëzimit  të  ministrit  nr.  20,  datë  10.10.2007,  “Për  modelet  e  licencave,  autorizimeve  dhe
certifikatave për ushtrimin e veprimtarisë në transportin rrugor”, të ndryshuar, shfuqizohet.

Neni 8

Certifikatat për autobusët e shërbimit qytetës dhe rrethqytetës, të lëshuara para hyrjes në fuqi të këtij udhëzimi, janë të vlefshme deri në afatin e vlefshmërisë së tyre të përcaktuar në certifikatë.
Ky udhëzim hyn në fuqi me botimin në Fletore Zyrtare.

